บสย.ช่วยเอสเอ็มอี พักหนี้น้ำท่วมใต้
&#8203;บสย.ออกมาตรการพักชำระค่าธรรมเนียมค้ำประกัน 6 เดือน ช่วยเอสเอ็มอีน้ำท่วมใต้ 8,000 ราย&nbsp;&nbsp;
8 ก.พ. 2560

​บสย.ออกมาตรการพักชำระค่าธรรมเนียมค้ำประกัน 6 เดือน ช่วยเอสเอ็มอีน้ำท่วมใต้ 8,000 ราย   
นายนิธิศ มนุญพร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า คณะกรรมการ บสย.มีมติให้ออกมาตรการให้ความช่วยเหลือผู้ประกอบการเอสเอ็มอีที่ได้รับผลกระทบจากภาวะอุทกภัยภาคใต้ในปี 2560 ด้วยการพักชำระค่าธรรมเนียมค้ำประกันเป็นเวลา 6 เดือน และขณะนี้ได้แจ้งมาตรการความช่วยเหลือดังกล่าวกับสถาบันการเงินพันธมิตรรับทราบแล้ว
สำหรับมาตรการดังกล่าว จะช่วยผู้ประกอบการเอสเอ็มอีที่ประสบอุทกภัย 15 จังหวัดภาคใต้ ที่เป็นลูกค้า บสย. ที่ถึงกำหนดชำระค่าธรรมเนียม ถึงวันที่ 30 มิ.ย. 2560 และเป็นกิจการของลูกค้าที่ได้รับผลกระทบจากอุทกภัย ได้แก่ จ.กระบี่ ชุมพร ตรัง นครศรีธรรมราช นราธิวาส ปัตตานี พังงา พัทลุง ภูเก็ต ยะลา ระนอง สงขลา สตูล สุราษฎร์ธานี และประจวบคีรีขันธ์ รวมกว่า 8,000 ราย วงเงินค้ำประกัน 1.7 หมื่นล้านบาท 
ทั้งนี้ พื้นที่ในจังหวัดต่างๆ ที่ลูกค้า บสย.ได้รับผลกระทบจากอุทกภัยสูงสุด 3 จังหวัด ได้แก่ จ.สุราษฎร์ธานี 1,460 ราย  จ. สงขลา 1,270 ราย  จ.นครศรีธรรมราช 1,224 ราย จ.ภูเก็ต 841 ราย และ จ.ประจวบคีรีขันธ์ 624 ราย